ኦነግ ሸኔ ንፁኃንን ጨፍጭፎ መግደል ብቻ ሳይሆን ከ60 በላይ መኖሪያ ቤቶችን ማቃጠሉ ተገለጸ
በኦሮሚያ ክልል ምዕራብ ወለጋ ዞን ጉሊሶ ወረዳ፣ ጎጎላ ቃንቃ ቀበሌ ነዋሪዎች በኦነግ ሸኔ እንደተጨፈጨፉና የሕወሓት ድጋፍ እንዳለው ተገልጾ፣ በጥቃቱ ከንፁኃንን ዕልቂት በተጨማሪ ከ60 በላይ የአርሶ አደሮች መኖሪያ ቤቶች መቃጠላቸውን እንዳረጋገጠ የኦሮሚያ ፖሊስ ኮሚሽን አስታወቀ፡፡ የኦሮሚያ ክልል ፖሊስ ኮሚሽነር ጄኔራል አራርሳ መርዳሳ ለመገናኛ ብዙኃን፣ ግድያው በሕወሓት ድጋፍ በኦነግ ሸኔ መፈጸሙ ተረጋግጧል ብለዋል፡፡ ኦነግ ሸኔ እሑድ ጥቅምት 22 ቀን 2013 ዓ.ም. ባደረሰው ጥቃት 34 ንፁኃንን ሲገድል፣ 11 ነዋሪዎች ደግሞ የት እንደደረሱ አለመታወቁን አስረድተዋል፡፡ በቁጥጥር ሥር ከዋሉ የድርጊቱ ፈጻሚዎች መረዳት እንደተቻለው፣ የጦር መሣሪያና የፋይናንስ ድጋፍ ይደረግላቸው እንደነበርና የተዘጉትን ‹‹ድምፀ ወያኔ›› እና ‹‹ኦኤምኤን›› ሚዲያዎችን በመጠቀም የጥቃት ቅስቀሳ ያደርጉ እንደነበር መግለጻቸውን ኮሚሽነር ጄኔራሉ አስታውቀዋል፡፡ ቡድኑን ከሥሩ ለማፅዳት ከሌሎች የፀጥታ ኃይሎች ጋር በመሆን የተጠናከረ ሥራ እየተከናወነ መሆኑን ገልጸው፣ አካባቢውን ለማረጋጋትም እየተሠራ መሆኑን አክለዋል፡፡ በምዕራብ ወለጋ በንፁኃን ላይ የተፈጸመው ማንነት ላይ ያነጣጠረ ድርጊት በርካታ ነዋሪዎችን አስቆጥቷል፡፡ ከመንግሥት የሚጠበቀው የሐዘን መግለጫ ማውጣት ብቻ ሳይሆን፣ አስፈላጊውን ዕርምጃ መውሰድና የመኖር ዋስትናን ማረጋገጥ መሆኑንም ተናግረዋል፡፡ ከጥቃቱ የተረፉ የአካባቢው ነዋሪዎች መኖሪያ ቤታቸው በመቃጠሉ በሜዳ ላይ መሆናቸውን ጠቁመው፣ መንግሥት አስፈላጊውን ዕርዳታ ሊያደርግላቸው እንደሚገባም አሳስበዋል፡፡ 